text: Tâhere Saffârzâde
  
  publiceret: 2022-07-28 11:08:05+02:00
  Tâhere Saffârzâde var en iransk, modernistisk poet, hvis poesi kredser om både kvindefrigørelse i et patriarkalsk samfund og islam som en frigørende tro.
  Saffârzâde tog en bacheloruddannelse i engelsk sprog og litteratur fra Shiraz Universitet i 1958. Nogen tid derefter publicerede hun sin første digtsamling samt sin eneste novellesamling, Peyvandhâ-ye talkh ("Bitre relationer", 1963), begge under pseudonymet Mardomak ("pupil"). I 1968 rejste hun til USA og fuldførte en mastergrad i creative writing ved Iowa Universitet. Her publicerede Saffârzâde også en engelsksproget digtsamling i 1969, Red Umbrella. Herefter rejste hun hjem til Iran og fortsatte sin digtergerning både under den sidste shah og efter revolutionen i 1979 i Den Islamiske Republik Iran. Hun udgav i alt 14 digtsamlinger.
  Tâhere Saffârzâdes digte er oftest hold i den stil og genre, der kaldes "Nimâsk", rimløs og umetrisk. Som nævnt er hovedtemaet kvinders ufrihed i det iranske samfund og mangel på ligestilling. Frem til 1970erne kan Saffârzâdes digte karakteriseres som feministiske i en parallel til feminismen i Vesten, og efter opholdet i USA har nogle af hendes digte også en erotisk tone, der vidner om en opfordring til kvinders seksuelle frigørelse. Denne tone er dog ikke nær så hørbar som hos en anden iransk digterinde, Forugh Farrokhzâd.
  Fra 1970erne vender Tâhere Saffârzâde ryggen til Vesten, som i hendes øjne nu er både imperialistisk og præget af en åndløs, materialistisk kultur. Hun omfavner islam og ser i troen en frigørende kraft, både for samfundet generelt og kvinder specielt. Hun hylder også Khomeinis og den iranske, islamiske revolutions ankomst i 1979.
  Tâhere Saffârzâdes forfatterskab har som et gennemgående tema kvindefrigørelse og lighed mellem kønnene. I sidste halvdel af sin digtergerning vender hun sig mod islam, der kommer til at stå både som ramme omkring og som indhold i hendes poesi. Islam er for hende både personligt frigørende, livsindholdsgivende og en politisk kraft, der befrier det iranske samfund og den iranske kultur fra undertrykkelse og imperialisme.
  Tâhere Saffârzâde er også kendt for sine bøger om oversættelsesteori samt, og måske især, for hendes oversættelse af Koranen fra arabisk til persisk og engelsk i en tosproget udgave.